KOMISSION KERTOMUS EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE Yhteisten teknologia-aloitteiden ARTEMIS ja ENIAC toinen väliarviointi /* COM/2013/0830 final */





KOMISSION KERTOMUS EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE Yhteisten teknologia-aloitteiden ARTEMIS ja ENIAC toinen väliarviointi (ETA:n kannalta merkityksellinen teksti) 1. Johdanto Tässä kertomuksessa esitetään riippumattoman asiantuntijapaneelin suorittaman yhteisten teknologia-aloitteiden ARTEMIS ja ENIAC toisen väliarvioinnin havainnot ja suositukset. Kertomuksessa esitetään niin ikään komission huomautukset ja määritetään jatkotoimenpiteet. Yhteisiä teknologia-aloitteita toteutetaan ARTEMIS-yhteistyrityksen avulla sulautettujen tietotekniikkajärjestelmien ja ENIAC-yhteistyrityksen avulla nanoelektroniikan tutkimuksen alalla. Kertomuksella komissio täyttää yhteisten teknologia-aloitteiden perustamissäädösten 11 artiklan 2 kohdassa säädetyn raportointivelvollisuuden[1]. 2. Taustaa Yhteiset teknologia-aloitteet, jotka perustettiin yhteisyritysten muodossa Euroopan unionin toiminnasta tehdyn sopimuksen 187 artiklan (entinen Euroopan yhteisön perustamissopimuksen 171 artikla) nojalla, otettiin käyttöön seitsemännessä puiteohjelmassa sellaisten keskeisten alojen tukemiseksi, joilla tutkimus ja teknologian kehittäminen on tärkeää Euroopan kilpailukyvyn kannalta. ARTEMIS- ja ENIAC-yhteisyrityksten toiminta käynnistettiin helmikuussa 2008. ARTEMIS- ja ENIAC-yhteisyritykset ovat julkisen ja yksityisen sektorin kumppanuuksia, joissa on mukana teollisuutta, useita EU:n jäsenvaltioita ja assosioituneita maita (yhteisten teknologia-aloitteiden osakasvaltiot)[2] sekä Euroopan unioni. Niiden avulla pyritään määrittelemään ja toteuttamaan eurooppalaisten tutkimusyhteisöjen (teollisuus, korkeakoulut ja tutkimuslaitokset) yhteinen tutkimusohjelma sekä hyödyntämään eurooppalaisten T&K-toimintojen synergiaa ja parantamaan niiden koordinointia, edistämään pk-yritysten osallistumista sekä saamaan aikaan huomattavia taloudellisia ja yhteiskunnallisia hyötyjä. Keskeinen väline tässä on varojen mobilisoiminen EU:lta, yhteisten teknologia-aloitteiden osakasvaltioilta ja teollisuudelta. Perustamisestaan lähtien ARTEMIS-yhteisyritys on käynnistänyt ja arvioinut kuusi (yksi vuodessa) ja ENIAC-yhteisyritys yhdeksän (yksi vuosina 2008, 2009 ja 2010 ja kaksi vuosina 2011, 2012 ja 2013) ehdotuspyyntöä. Vuoden 2012 loppuun mennessä ARTEMIS ja ENIAC yhteisyritykset olivat rahoittaneet 102:a hanketta. EU ja yhteisten teknologia-aloitteiden osakasvaltiot ovat rahoittaneet näitä kahta aloitetta yhteensä yli 1 115 miljardilla eurolla (2008–2012) yksityisten T&K-toimien lisäksi, joiden arvo on ollut yli 1 670 miljardia euroa. Tähän mennessä käynnistettyihin 52 ARTEMIS-hankkeeseen tehdyt T&K-kokonaisinvestoinnit ovat yhteensä 990 miljoonaa euroa, josta 288 miljoonaa euroa on kansallisia rahoitusosuuksia, EU:n rahoitusosuus 163 miljoonaa euroa ja teollisuuden rahoitusosuus 539 miljoonaa euroa. Hankkeet kattavat kaikki ARTEMIS-yhteisyrityksen strategisten tutkimuslinjausten kahdeksan alaohjelmaa, jotka koskevat turvallisuutta, terveydenhuoltoa, älykästä ympäristöä, tuotantoa, tietotekniikkaa, kestävyyttä ja sulautettujen järjestelmien suunnittelua. Ensimmäisen neljän vuoden aikana ARTEMIS-osakasvaltioiden sitoutuminen oli suhteellisen heikkoa. Tilanne muuttui, kun vuonna 2012 ARTEMIS-yhteisyrityksen käynnistämät innovoinnin pilottihankkeet antoivat uuden sysäyksen yhteisyrityksen toiminnalle osakasvaltioiden suurempien sitoumuksien ansiosta. ENIACin kohdalla tähän mennessä käynnistettyyn 50 hankkeeseen tehdyt T&K-kokonaisinvestoinnit ovat yhteensä 1 795 miljardia euroa, josta 382 miljoonaa euroa on kansallisia rahoitusosuuksia, EU:n rahoitusosuus 283 miljoonaa euroa ja teollisuuden rahoitusosuus 1 130 miljoonaa euroa. Hankkeet kattavat kaikki ENIAC-yhteisyrityksen strategisten tutkimuslinjausten kahdeksan toiminta-aluetta, jotka ovat ajoneuvot/liikenne, viestintä/elämäntavat, energia, terveys, turvallisuus, puolijohdesuunnittelu, puolijohdetuotanto ja niihin liittyvät laitteet/materiaalit. ENIAC-yhteisyritys on ollut vuodesta 2011 lähtien tärkeä väline keskeistä mahdollistavaa teknologiaa käsittelevän korkean tason ryhmän suosittamien tuotantopilottilinjojen täytäntöönpanossa. Tämä johti sidosryhmien yhteisten investointien voimakkaaseen lisääntymiseen, minkä ansiosta ohjelmaa toteutettaessa kyettiin ottamaan käyttöön miltei kaikki siihen osoitetut määrärahat. Kuten ARTEMIS- ja ENIAC-yhteisyrityksen perustamisesta annetuissa neuvoston päätöksissä säädetään, komission on toteuttava viimeistään 31. joulukuuta 2010 sekä 31. joulukuuta 2013 mennessä väliarvioinnit riippumattomien asiantuntijoiden avustuksella. Arvioinneissa tarkastellaan ARTEMIS- ja ENIAC-yhteisyritysten laadukkuutta, tehokkuutta ja edistymistä asetettujen tavoitteiden saavuttamisessa. Yhteisten ARTEMIS- ja ENIAC-teknologia-aloitteiden ensimmäinen väliarviointi[3] tehtiin kaksi vuotta aloitteiden käynnistämisen jälkeen. Siinä keskityttiin tarkastelemaan pääasiassa yhteisyritysten tehokkuutta, hallinnointia ja toimintaa. Toisen väliarvioinnin päätavoitteena on arvioida ARTEMIS- ja ENIAC-yhteisyritysten tuloksia yli 5 toimintavuoden jälkeen. 3. Arviointimenettely Toisessa väliarvioinnissa tarkasteltiin yhteisyritysten tarkoituksenmukaisuutta, tuloksellisuutta, tehokkuutta ja tutkimustoiminnan laatua. Lisäksi siinä toteutettiin ensimmäisen, vuonna 2010 tehdyn väliarvioinnin suositusten täytäntöönpanon seuranta sekä ensimmäisestä väliarviointiraportista laaditun komission kertomuksen[4] seuranta. Komissio nimitti riippumattomien ulkopuolisten asiantuntijoiden paneelin, jonka puheenjohtajana toimi tri Martin Götzeler[5]. Paneelin kokoonpanossa huomiota kiinnitettiin siihen, että tekniset osa-alueet ovat hyvin katettuina. Myös jatkuvuus ensimmäisestä väliarvioinnista vastanneeseen paneeliin nähden katsottiin tärkeäksi. Paneeli toimi yksimielisyyden pohjalta, ja se perusti havaintonsa ja suosituksensa laajaan kirjalliseen aineistoon, vertaisarvioinnista saatuun näyttöön sekä sidosryhmähaastatteluihin[6]. Asiantuntijat suorittivat arvioinnin syyskuun 2012 ja helmikuun 2013 välisenä aikana. Loppuraportti julkaistiin heinäkuussa 2013. Raportti on saatavilla digitaalistrategian verkkosivustolla[7]. Arviointi tehtiin samaan aikaan uuden yhteisyrityksen, jonka tarkoitus on korvata ARTEMIS- ja ENIAC-yhteisyritykset ja toimia niiden seuraajana, perustamista koskevan komission ehdotuksen laatimisen kanssa. Arvioinnissa esitettyjä päätelmiä ARTEMIS- ja ENIAC-yhteisyrityksistä ja niitä koskevia suosituksia analysoitiin, ja niitä käytettiin uutta yhteistä teknologia-aloitetta koskevan asetuksen vaikutusten arviointiin. 4. Arvioinnin tulokset ja suositukset Toisessa väliarviointiraportissa vahvistetaan ARTEMIS- ja ENIAC-yhteisyritysten huomattava merkitys ja merkittävät saavutukset. Paneeli toteaa päätelminään erityisesti, että i) yhteisyritysten merkitys on edelleen suuri ja että tavoitteiden saavuttamisessa on edistytty huomattavasti, ii) yhteisyritykset ovat erittäin tuloksellisia, iii) toimivuus on hyvä huolimatta melko raskaasta lainsäädännöllisestä, hallinnollisesta ja rahoitustaakasta sekä iv) yhteisyritysten suorittamien hankkeiden tarkastamisen, seurannan ja niistä raportoinnin laatu on korkea. Kaiken kaikkiaan paneeli tukee yhteisten teknologia-aloitteiden kolmikantamallia, jossa teollisuuden, EU:n ja osakasvaltioiden resurssit kootaan yhteen. Paneelin suosituksissa kehotetaan jatkamaan yksinkertaistamista, parantamaan hallinnollisia menettelyjä ja vahvistamaan yhteisyritysten hallintorakenteita. Komissio on tyytyväinen siihen, että paneeli tuo voimakkaasti esille tarpeen luoda yhtenäinen eurooppalainen elektroniikkakomponenttien ja -järjestelmien tutkimus- kehittämis- ja innovointistrategia, sekä tukee tätä. Tällainen strategia olisi kehitettävä rinnakkain keskeisten eurooppalaisten teollisuuden alojen (Key European Industries – KEIs) luettelolla keskeisten kehitystä vauhdittavien teknologioiden (Key Enabling Technologies – KETs)[8] täydentämiseksi sellaisten kestävän eurooppalaisen toiminnan edellytyksenä olevien teollisuuden ekosysteemien tunnistamiseksi, tukemiseksi ja kehittämiseksi elektroniikkakomponenttien ja -järjestelmien alalla tavalla, joka on yhteensopiva yhteisyrityksen avoimuuden kanssa. Luettelo paneelin suosituksista on liitteessä. Suosituksiin liittyvästä aikataulusta näkyy, olisiko suositukset toteutettava nykyisten yhteisyritysten puitteissa vai olisiko niitä harkittava toteutettavaksi tulevan, eli komission ehdottaman "Elektroniset komponentit ja järjestelmät Euroopan johtoasemaa varten" -yhteisyrityksen (ECSEL-yhteisyritys)[9] puitteissa. Paneeli on yleisesti ottaen tyytyväinen ensimmäisen väliarvioinnin suositusten täytäntöönpanoon ja toteaa, että suurin osa suosituksista oli otettu huomioon väliarviointiraporttia koskevassa komission kertomuksessa ja että ne oli kaiken kaikkiaan pantu täytäntöön tyydyttävällä tavalla. Sitä vastoin eräät osakasvaltioille osoitetut suositukset oli paneelin mukaan otettu huomioon vähemmän tyydyttävästi. Kyseiset suositukset liittyvät jäsenvaltioiden rahoituskäytänteiden ja -menettelyihin yhdenmukaistamiseen ja monivuotisiin rahoitussitoumuksiin, joista voi aiheutua viivästyksiä ja hallinnollisia rasitteita. 5. Suunnitellut jatkotoimet Komissio on tyytyväinen toiseen väliarviointiraporttiin. Suositukset perustuvat perusteelliseen ja kriittiseen analyysiin. Komissio aikoo seuraavassa esitetyllä tavalla toteuttaa sille osoitetut suositukset sekä tehdä yhteistyötä teollisuuden, yhteisten teknologia-aloitteiden osakasvaltioiden ja yhteisyritysten kanssa, jotta ne voivat toteuttaa oman osansa. Komissio aikoo toteuttaa · nykyisten yhteisyritysten osalta (yhteisyritysten toimet, kunnes uusi yhteinen teknologia-aloite käynnistetään) lyhyen aikavälin toimia yritysten hallintorakenteiden kautta; ja · toimia seuraavan sukupolven yhteisen ECSEL-teknologia-aloitteen oikeudellisessa kehyksessä. Komission vastaus paneelin suosituksiin on esitetty seuraavassa. Samassa osiossa esitellään myös komission jatkotoimet, joihin se ryhtyy ensimmäisestä väliarvioinnista laatimansa kertomuksen johdosta. 5.1. Yleistä Komissio tunnustaa kolmenvälisen mallin arvon, ja on erityisen tyytyväinen päätelmiin, joiden mukaan nykyiset yhteisyritykset ovat tuloksellisia ja toimivia. Yhteisyritysten toiminnan käynnistäminen ja kehittäminen on ollut vaikeaa, mutta suurimmat esteet on saatu poistettua. Käytännössä tämä tarkoittaa sitä, että ENIAC-yhteisyrityksen kohdalla ollaan aikataulussa ja lähellä aloitteen alkuperäistä tavoitetta, eli koota noin 2,7 miljardia euroa teollisuuden investointiohjelmaan nanoelektroniikan T&K-toiminnan alalla. ARTEMIS-yhteisyritys on kauempana alkuperäisestä tavoitteesta, eli 2,5 miljardin euron investoinneista T&K-toimintaan sulautettujen tietotekniikkajärjestelmien alalla. Kahden viime vuoden aikana tapahtuneesta kehityksestä kuitenkin näkyy, että myös ARTEMIS-yhteisyrityksen toiminta on kasvanut merkittävästi. Komissio on vakuuttunut, että molemmat aloitteet ovat lunastaneet lupauksensa niiden toimikauden päättyessä vuonna 2017. 5.2. Suositukset teollisuuden järjestöille Komissio tunnustaa teollisuudenalojen järjestöjen tärkeän roolin yhteisyritysten osakkaina, erityisesti mitä tulee teollisuuden, myös pk-yritysten, osallistumiseen, tutkimusohjelmien pitämiseen ajan tasalla sekä yhteisyritysten toiminnan edistämiseen. Komissio korostaa, että johtajuuden ja sitoutumisen osoittamiseksi on tärkeää, että teollisuus osallistuu korkeimmalla tasolla. Mainittakoon tässä yhteydessä, että AENEAS-järjestön[10] ja CATRENE-klusterin[11] johdolla laaditussa strategia-asiakirjassa[12] esitellään eurooppalaisen nanoelektroniikkateollisuuden merkittäviä näkymiä ja tavoitteita vuoteen 2020 mennessä. Komissio yhtyy toisen väliarviointipaneelin esittämiin havaintoihin ja katsoo, että yhteisyritysten kehittäminen korkeammilla teknologian valmiustasoilla olevien hankkeiden tukemiseen on nyt oikea-aikaista ja tarpeen, sillä näin painopistettä siirretään enemmän innovoinnin ja hyödyntämisen suuntaan ja tuodaan T&K-toimintaa lähemmäs markkinoita. Erityisesti ENIAC-yhteisyrityksen tuotantopilottilinjoja koskeva tarjouspyyntö vuonna 2012 oli menestys. Kyseillä tarjouspyynnöllä pannaan laajassa mittakaavassa ensimmäistä kertaa täytäntöön keskeistä mahdollistavaa teknologiaa käsittelevän korkean tason ryhmän suositukset. Samoin ARTEMIS-yhteisyrityksen innovoinnin pilottihankkeilla on todella, kuten väliarviointiraportissa todetaan, ansiokkaasti tuettu innovointia konseptin toimivuuden testaamisesta ja prototyyppivaiheesta aina teollisen toiminnan vakiintumiseen asti. Lisäksi tunnustusta annetaan ARTEMIS-IA-järjestön[13] ansiokkaalle työlle, joka koski portfolioanalyysia ja keskeisiä suoritusindikaattoreita. Sekä teollisuuden järjestöjä että yhteisyrityksiä kannustetaan jatkamaan tämänsuuntaista työtä ja näin edesauttamaan suosituksen numero 15 toteuttamista. Komissio kuitenkin yhtyy arviointipaneelin arvioon siitä, että enemmän voidaan tehdä, kuten suosituksissa numero 1 ja 2 todetaan. Teollisuuskumppaneiden olisi uudessa ECSEL-yhteisyrityksessä käytettävä hyväkseen mahdollisuus koordinoidumpaan ja ennakoivampaan lähestymistapaan, jonka avulla ne voivat tehostaa yhteistyönsä strategista ulottuvuutta. Niitä kehotetaan laatimaan Euroopan elektroniikkakomponenttien ja -järjestelmien alan keskeiset linjaukset, jotta ala voi nousta johtoasemaan kaikkialla käytettävissä olevien älykkäiden tuotteiden ja palveluiden lupaavalla alalla. Tämän vuoksi ehdotuksessa neuvoston asetukseksi ECSEL-yhteisyrityksestä säädetään laajemmasta sidosryhmien sitoutumisesta. Ensimmäistä väliarviointia koskevassa komission kertomuksessa esitettiin runsaasti huomioita yhteisyritysten asemoitumista suhteessa EUREKAAN. Komissio toteaa nyt, että huomattavaa edistystä on tapahtunut. Nanoelektroniikan alalla CATRENE-klusteri ja ENIAC-yhteisyritys ovat laatineet yhteisen asiakirjan, jossa tarkastellaan Euroopan mikro- ja nanoelektroniikan T&K-toimien tavoitteita, tehtäviä ja strategioita. Vastaavasti sulautettujen järjestelmien alalla ITEA2[14] ja ARTEMIS-yhteisyritys ovat järjestäneet yhteisiä kokouksia ja luoneet koordinointimekanismin[15]. Nämä toimet edesauttavat sellaisen kokonaisvaltaisen EU:n tutkimuksen, kehityksen ja innovoinnin strategian kehittämistä, joka kattaa nanoelektroniikan, sulautetut tietotekniikkajärjestelmät ja kyberfyysiset järjestelmät suosituksen numero 16 mukaisesti, ja niitä olisi vahvistettava. 5.3. Suositukset yhteisyrityksille Komissio yhtyy arviointipaneelin havaintoihin siitä, että arviointi- ja valintaprosesseja sekä teknistä uudelleentarkasteluprosessia on selkeytetty, ja ne ovat nyt asianmukaiset ja osanottajat katsovat niiden olevan hyödyllisiä. Yhteisyritysten alkuvaiheessa käynnistettyjä hankkeita ollaan nyt saattamassa päätökseen, ja loppuraportoinnin painopisteen pitäisi olla nyt tulosten hyödyntämisessä. Komissio suhtautuu sen vuoksi myönteisesti suosituksiin numero 3 ja 15, ja pyytää toimitusjohtajia selvittämään, voidaanko ne panna täytäntöön, sekä varmistamaan, että hyödyntämistoimista raportoidaan asianmukaisesti, samalla kuitenkaan kasvattamasta liiallisesti tuensaajille aiheutuvaa taakkaa. Yhtälailla on tärkeää kehittää tarkoituksenmukaisia menetelmiä, joilla mitataan yhteisyrityksen hankkeiden vaikutuksia ja onnistumista. Kuten edellä esitettiin, molemmat yhteisyritykset ovat osoittaneet olevansa kykeneviä reagoimaan nopeasti ja asianmukaisella tavalla muuttuviin vaatimuksiin ja ohjaamaan aloitteita lähemmäksi markkinoita. Tästä voidaan antaa tunnustusta yhteisyritysten eri elimille. Sen vuoksi komissio on vakuuttunut siitä, että suositukset numero 4, 6 ja 14 saavat myönteisen vastaanoton yhteisyritysten elimissä, sillä ne koskevat lähinnä operatiivisia kysymyksiä. Yhteisyritysten on ollut erityisen vaikea toteuttaa jälkitarkastusstrategiaa, mistä tilintarkastustuomioistuin on huomauttanut. Komissio aikoo vastaisuudessakin ottaa asian esille yhteisyritysten hallintoneuvostoissa kohtuullisen varmuuden saavuttamiseksi siitä, että yhteisyritysten rahoitustoimet ovat asianmukaisia. Suositukset numero 10, 12 ja 13 on otettu huomioon ECSEL-yhteisyritystä koskevassa neuvoston asetusehdotuksessa siinä määrin kuin nämä suositukset voidaan panna täytäntöön asiaa koskevan lainsäädännön puitteissa. 5.4. Suositukset Euroopan komissiolle Komissio on ottanut uuden sukupolven yhteisten teknologia-aloitteisiin liittyvät suositukset huomioon ehdotuksessaan neuvoston asetukseksi ECSEL-yhteisyrityksestä. Tämä koskee erityisesti suositusta yhdestä yhteisestä teknologia-aloitteesta (suositus numero 5), jolla on yhdennetty tutkimus- ja innovointiohjelma (suositus numero 1), ja joka perustuu yksinkertaistettuun varainhoitoasetukseen (suositus numero 7) sekä hallintoneuvoston nykyistä strategisempaan rooliin (suositus numero 8). Tämän lisäksi ECSEL-yhteisyritystä koskevaan ehdotukseen sisältyy sääntöjen yhdenmukaistamista edelleen (suositus numero 9) Horisontti 2020 -puiteohjelman osallistumista koskevien sääntöjen mukaisesti. Lisäksi komissio antoi 23. toukokuuta 2013 suosituksen numero 16 mukaisesti tiedonannon ”Eurooppalainen strategia mikro- ja nanoelektroniikan komponentteja ja järjestelmiä varten”[16]. Strategian kulmakivenä on uuden ECSEL-yhteisyrityksen perustaminen, jossa keskitytään innovointiin ja joka kattaa korkeammat teknologian valmiustasot. 5.5. Suositukset osakasvaltioille Komissio tunnustaa yhteisyritysten osakasvaltioiden vaikeudet toteuttaa oman osansa suosituksista, etenkin monivuotisiin sitoumuksiin sitoutumisessa, maksuosuuksia koskevien sääntöjen yhdenmukaistamisessa sekä menettelyjen synkronoimisessa. Kokemukset osallistumisesta ARTEMIS- ja ENIAC-yhteisyrityksiin sekä niissä rakennettu keskinäinen ymmärtämys mahdollistanevat uuden alun ECSEL-yhteisyrityksessä Horisontti 2020 -puiteohjelman puitteissa. Tämä näkyy jo komission ehdottamassa neuvoston ECSEL-yhteisyrityksestä koskevassa asetuksessa, jossa näitä asioita käsitellään. Siinä tarjotaan esimerkiksi mahdollisuus luoda yhteinen lähestymistapa hankkeiden julkisen maksuosuuden toteuttamiseksi. Komissio kehottaa jäsenvaltioita toteuttamaan kaikki tarvittavat toimenpiteet tukeakseen rahoitettavaksi valittujen toimien edunsaajia koskevien menettelyjen ehdotettua yhdenmukaistamista ja yksinkertaistamista. Komissio toteaa myös, että ARTEMIS- ja ENIAC- yhteisyrityksissä viime aikoina on edistytty huomattavasti tasapainon saavuttamisessa kansallisten tavoitteiden ja yhteisten eurooppalaisten tavoitteiden saavuttamisen välillä. 6. Päätelmät Ensimmäinen väliarviointi auttoi yhteisyrityksiä parantamaan toimintaansa ja keskittymään operationaalisiin tavoitteisiinsa. Toisen väliarvioinnin havainnot ajoittuivat otolliseen aikaan, jolloin niitä voitiin hyödyntää laadittaessa komission ehdotusta neuvoston asetukseksi tulevasta ECSEL-yhteisyrityksestä. Huolimatta edelleen jäljellä olevista hallinnollisista esteistä, jotka tulevaisuudessa voidaan ratkaista ECSEL-yhteisyrityksessä, ARTEMIS- ja ENIAC-yhteisyritykset ovat osoittautuneet vaikuttaviksi ja tehokkaiksi välineiksi pantaessa täytäntöön teollisuuden T&K-ohjelmaa, jota yhteisrahoittavat osakasvaltiot ja EU. ARTEMIS- ja ENIAC-yhteisyritysten loppuarviointi on tarkoitus tehdä vuonna 2017 ECSEL-yhteisyrityksen väliarvioinnin yhteydessä. Loppuarvioinnissa olisi tarkasteltava yhteisyritysten tukemien hankkeiden yleistä vaikutusta ja esittää huomioita niiden panoksesta eurooppalaiseen mikro- ja nanoelektroniikkakomponenttien ja -järjestelmien strategiaan ja sulautettuihin järjestelmiin. Liite – Luettelo arviointipaneelin suosituksista Nro[17] || Tiivistelmä suosituksista || Aikataulu Suositukset teollisuuden järjestöille 1 || Yhteisten teknologia-aloitteiden strategisissa tutkimuslinjauksissa ja työohjelmissa on tuotava vahvemmin esille johdonmukainen eurooppalainen näkökulma liittämällä ne osaksi yleistä eurooppalaista elektroniikkakomponenttien ja -järjestelmien tutkimus- kehittämis- ja innovointistrategiaa, kuten suosituksessa numero 16 esitetään. || Seuraavan sukupolven yhteiset teknologia-aloitteet 2 || Teollisuuden järjestöillä olisi oltava aktiivisempi rooli yhteisten teknologia-aloitteiden tavoitteiden ja strategian määrittelyssä ja niiden olisi oltava aktiivisempia sidosryhmien suuntaan ja edistettävä ja helpotettava hanke-ehdotuksiin osallistumista (etenkin pk-yritysten osallistumista) sekä laadittava strategiset tutkimuslinjaukset ja pidettävä ne ajan tasalla. || Heti/Seuraavan sukupolven yhteiset teknologia-aloitteet Suositukset yhteisyrityksille[18] 3 || Yhteisten teknologia-aloitteiden hankekatsauksissa, mukaan luettuna hankkeen loppuarviointi, joka olisi paneelin mukaan tehtävä 6–12 kuukauden kuluttua hankkeen päättymisestä, olisi tarkasteltava aiempaa tarkemmin ja tiukemmin hankkeen tulosten hyödyntämistä sekä toimenpiteitä, jotka hankekumppanit ovat ottaneet käyttöön tulosten hyödyntämisen varmistamiseksi. || Heti 4 || ARTEMIS-hankkeiden olisi, silloin kun se on tarkoituksenmukaista, perustuttava aikaisempaan ARTEMIS-teknologiaan. Tällöin olisi viitattava aiemmin tuettuihin hankkeisiin ja osoitettava – uusien seikkojen ohella – miten aikaisemmista hankkeista saatuja tuloksia oli hyödynnetty ja kehittämällä niitä edelleen edetty korkeimmille teknologian valmiustasoille. Yleissovellusten ja -palvelujen kehittämiseen suunnattujen hankkeiden (sovellushankkeet) rahoitukseen varattua osuutta olisi lisättävä. || Heti/Seuraavan sukupolven yhteiset teknologia-aloitteet 6 || ENIAC-yhteisyrityksen ja CATRENE-klusterin ehdotuspyynnöt ja ehdotusten valintamenettelyt olisi yhdenmukaistettava (esimerkiksi käyttämällä yhteisiä ja/tai täydentäviä ehdotuspyyntöjä). Rahoitusta myöntävien tahojen olisi säilytettävä tietty joustavuus rahoitusvirran ohjaamisessa. || Heti/Seuraavan sukupolven yhteiset teknologia-aloitteet 8 || Yhteisyritysten hallintoneuvostojen olisi keskityttävä strategisiin kysymyksiin ja vähennettävä hallinnollista rasitusta osallistujien houkuttelemiseksi korkealta tasolta teollisuudesta. || Heti/Seuraavan sukupolven yhteiset teknologia-aloitteet 10 || Yhteisyritysten olisi tutkittava ja kehitettävä asianmukaisia mekanismeja ”ennakkovaroitusjärjestelmän” luomiseksi, jotta havaitaan mahdolliset viiveet tai rajoitukset osakasvaltioilta tulevan rahoituksen saatavuudessa. Havaittujen rahoitusvajeiden korjaamiseksi olisi sallittava EU:n (jäsenvaltion puolesta) suorittamat ennakkomaksut sellaisille hankkeille, jotka ovat toimien kannalta olennaisia. || Heti 12 || Olisi ryhdyttävä toimiin (esim. arviointiperusteiden muuttaminen) ehdotusten arvioinnissa ja valitsemisessa tarkoituksena sovittaa hankkeet nykyistä paremmin strategisiin eurooppalaisiin tavoitteisiin ja sen varmistamiseksi, että saadaan katettua mahdollisimman tarkasti elektronisten komponenttien ja järjestelmien tutkimuksen, kehittämisen ja innovoinnin eurooppalaisessa strategiassa (esitetään suosituksessa numero 16) määritellyt keskeiset alat ja strategian työsuunnitelmat. || Seuraavan sukupolven yhteiset teknologia-aloitteet 13 || Olisi kehitettävä tukimekanismeja parantamaan yhteisten teknologia-aloitteiden hankkeiden projektinhallintaprosessia ja toteutettava tällaiset mekanismit. EU:n olisi rahoitettava yhteisten teknologia-aloitteiden hankkeiden hallintokulut sataprosenttisesti. || Heti/Seuraavan sukupolven yhteiset teknologia-aloitteet 14 || Yhteisten teknologia-aloitteiden hankkeissa olisi oltava vain yksi (yhteisyrityksen) hankekatsaus ja raportointiprosessi. || Heti 15 || Olisi luotava asianmukaisia menetelmiä yhteisten teknologia-aloitteiden hakkeiden vaikutusten ja onnistumisen mittaamiseksi, ja niitä olisi sovellettava sekä nykyisissä että tulevissa yhteisissä teknologia-aloitteissa. || Heti Suositukset Euroopan komissiolle 5 || Yhteiset ARTEMIS ja ENIAC-teknologia-aloitteet sekä älykkäiden järjestelmien hyödyntämistä koskeva eurooppalainen teknologiayhteisö (EpoSS) olisi integroitava yhdeksi organisaatioksi (yhteinen teknologia-aloite ECS). || Seuraavan sukupolven yhteiset teknologia-aloitteet 7 || Ehdotettu uusi integroitu yhteinen teknologia-aloite (suositus 5) tai mitä tahansa tuleva yhteinen teknologia-aloite olisi perustettava varainhoitoasetuksen 209 artiklan mukaisena julkisen ja yksityisen sektorin kumppanuuteen perustuvana elimenä. || Seuraavan sukupolven yhteiset teknologia-aloitteet 13 || Olisi kehitettävä tukimekanismeja parantamaan yhteisten teknologia-aloitteiden hankkeiden projektinhallintaprosessia ja toteutettava tällaiset mekanismit. EU:n olisi rahoitettava yhteisten teknologia-aloitteiden hankkeiden hallintokulut sataprosenttisesti. || Heti/Seuraavan sukupolven yhteiset teknologia-aloitteet 16 || Olisi määriteltävä selkeästi keskipitkän ja pitkän aikavälin EU:n yleinen elektroniikkakomponenttien ja -järjestelmien tutkimus- kehittämis- ja innovointistrategia, jota olisi käytettävä perustana rahoituspäätöksiä tehtäessä. || Heti Suositukset osakasvaltioille 9 || Osakasvaltioiden osallistumissäännöt, rahoitusprosentit ja menettelyt tulisi mahdollisuuksien mukaan yhdenmukaistaa ja tahdistaa parhaiden käytänteiden mukaisiksi. || Heti/Seuraavan sukupolven yhteiset teknologia-aloitteet 11 || Osakasvaltioiden olisi sitouduttava monivuotiseen rahoitusjärjestelmään. || Heti/Seuraavan sukupolven yhteiset teknologia-aloitteet 14 || Yhteisten teknologia-aloitteiden hankkeissa olisi oltava vain yksi (yhteisyrityksen) hankekatsaus ja raportointiprosessi. || Heti [1] Neuvoston asetus (EY) N:o 74/2008, annettu 20 päivänä joulukuuta 2007, ARTEMIS-yhteisyrityksen perustamisesta sulautettuja tietotekniikkajärjestelmiä koskevan yhteisen teknologia-aloitteen toteuttamiseksi. Neuvoston asetus (EY) N:o 72/2008, annettu 20 päivänä joulukuuta 2007, ENIAC-yhteisyrityksen perustamisesta. [2] ARTEMIS-yhteisyrityksen osakasvaltioina ovat Alankomaat, Belgia, Espanja, Irlanti, Italia, Itävalta, Kreikka, Kypros (irtisanoutunut äskettäin), Latvia, Norja, Portugali, Puola, Ranska, Romania, Ruotsi, Saksa, Slovenia, Suomi, Tanska, Tšekki, Unkari, Viro ja Yhdistynyt kuningaskunta. ENIAC-yhteisyrityksen osakasvaltioina ovat Alankomaat, Belgia, Espanja, Irlanti, Italia, Itävalta, Kreikka, Latvia, Malta, Norja, Portugali, Puola, Ranska, Romania, Ruotsi, Saksa, Slovakia, Suomi, Tšekki, Unkari, Viro ja Yhdistynyt kuningaskunta. [3] http://ec.europa.eu/dgs/information_society/evaluation/rtd/jti/index_en.htm [4] KOM(2010) 752 lopullinen ja http://ec.europa.eu/dgs/information_society/evaluation/rtd/jti/ [5] Asiantuntijapaneelin jäseninä olivat M. Götzeler (CEO Aixtron SE); W. Arden (aiemmin Infineon Technologies -yrityksessä); Ch. de Prost (ATMEL); J.-L. Dormoy (EDF); M. Jansz (Technology Foundation STW); T. Luukkonen (Elinkeinoelämän tutkimuslaitos); A. Sangiovanni-Vincentelli (Kalifornian yliopisto Berkeleyssä); D. Wright (Exeterin yliopisto). [6] Arvioinnin aineistona käytettiin kattavaa kirjallista aineistoa, johon kuului asiaa koskevat säädökset ja rahoitusasiakirjat, tutkimusohjelmat, työohjelmat sekä osallistujatilastoja ja hanketietoja. Arviointia varten tehtiin yhteensä 104 sidosryhmien haastattelua: mukana oli yritysmaailman ja tiedeyhteisöjen, komission, jäsenvaltioiden viranomaisten, EUREKA-klustereiden sekä yhteisyritysten edustajia. [7] https://ec.europa.eu/digital-agenda/en/news/second-interim-evaluation-artemis-and-eniac-joint-technology-initiatives [8] http://ec.europa.eu/enterprise/sectors/ict/files/kets/hlg_report_final_en.pdf [9] KOM(2013) 501 lopullinen ja http://ec.europa.eu/research/press/2013/pdf/jti/ecsel_factsheet.pdf [10] AENEAS-järjestö (Association for European Nanoelectronics Activities) http://www.aeneas-office.eu/web/index.php [11] The Eureka Cluster for Application and Technology Research in Europe on NanoElectronics http://www.catrene.org/ [12] Innovation for the future of Europe: Nanoelectronics beyond 2020 http://www.aeneas-office.eu/web/downloads/strategic-docs/position_paper_final.pdf [13] The industrial Association for Advanced Research & Technology for EMbedded Intelligence and Systems http://www.artemis-ia.eu/ [14] The Eureka Cluster on Information Technology for European Advancement (ITEA) http://www.itea2.org/ [15] High-level vision 2030 ITEA-ARTEMIS - http://www.artemis-ia.eu/publications [16] COM(2013) 298 final [17] Suositusten numerointi on sama kuin asiantuntijaraportissa. [18] Suositukset koskevat kaikkien yhteisyrityksiin osallistuvien osapuolien kollektiivista/yhteistä vastuuta.